钦定古今图书集成/明伦汇编/交谊典/第109卷 > 《河南府论被谤表》前人
## 钦定古今图书集成/明伦汇编/交谊典/第109卷 > 《河南府论被谤表》前人

臣某言：臣闻修身止谤，君子之道；尚口自理，小人常
情。臣虽驽劣不才，窃服师父之训，纵有谤讟，未尝辩
明，久必自孚，庶无所愧。况释谤于己，则必过于人，弃
让违谦，何丑之甚！然命之所切，不缘臣身。伏以受陛
下命官之初，直自圣心所择，遽致遗阙，上累皇明，此
臣不得不辩一也。闻谤臣之词，以惊听为务，或云父
子相食，或云盗贼公行，山谷之间，已有结聚；或云坊
市之内，亦至流亡。傥或上达天听，则贻忧圣虑，又臣
不得不辩，二也。《臣某》〈中谢〉“臣伏以邻近数州，去年皆
同水旱，惟当府一境，前年先有水灾，既已积忧，又加
再歉。其间数县人户，顷者实多逃移。据《两税案》所有
未归人户，尚有一千五百已下。有负奖任，不胜忧惶。
自蒙陛下恩慈，特发仓储赈贷，安业者无不欢忭，逐
食者渐以迁还。幸灾之人，腾谤益甚。致兹嫌怒，实此
根由。盖缘臣自到任以来”，事有不幸，曾正冤狱，尝奏
贪官。且狱是圣衷所明，幽魂知感，赃是役人之害。疏
网不容，当官而行，于臣何有？今则彝章虽举，众怒遂
深，乃于道路邮亭，造其飞语，又于往来使客，扬此虚
声，转至沸腾，布于远近。且谤臣者以去臣为限，臣不
去不休，臣若尚安居，谤亦滋甚。向念时雨未降，人心
易摇，乞罪微臣，以安百姓。今月十九日，又得南市署
丞张斌状，送留守牒市之意，似欲慰人户，详其榜内
之辞，却虑摇动愚下。其牒云：“户口流散，村落空虚，恐
依山林，变为狂寇，攘窃道路，隔碍往来者。”今地即王
畿，有事，尚令密启，人皆服化，虚词岂可榜陈，敢言不
利。府司又恐惑于远听。臣伏以俱承寄任，贵务和同。
今日故就皇城，自取商议。既至门首，又不见臣，臣忧
惧转深，不敢不奏。其市榜诸县，见拟移牒，请其且收。
臣既昧通方，辄陈事体，兢惧战越，不知所裁。今东都
幸有台省之官，悉是朝廷所择，职为耳目，身在都城，
固谙纤微。望委勘察，庶事责实，甘待刑章。无任惶惧
恳迫之至。